Røyken Rotaryklubb 3-min 14. mars 2016

**«Den hellige torsk»**

Vi skulle hatt torsk på bordet i kveld, men den begivenheten ble avlyst.

Et 3-minutt om torsk ville passet bra på en torskeaften, men passer like bra når det ikke ble torskeaften. Jeg vier mitt 3-minutt til torskens ære.

Dette er «Den Hellige Torsk». **The Sacred Cod**. Den er laget i tre og henger i Massachusetts House of Representatives, The Massachusetts State House i Boston. Dette er 3. generasjon.

Den første «hellige» strøk med i brannen i 1747, men det ble spikket en ny en eller annen gang mellom 1748 og 1773, forøvrig året for Boston Tea Party.

Den andre «hellige» forsvant etter kort tid, kanskje under den engelske beleiringen av Boston 1775-1776, altså under oppstarten av Den amerikanske uavhengighetskrigen. Da ble Statehouse brukt av engelske soldater.

Den tredje «hellige» ble hengt opp i 1784 i House of Representatives. I 1798 ble den flyttet over Speakers desk, og senere lenger bak i rommet.

I 1933 ble «fisken» stjålet av noen studenter, men den kom hel tilbake, og Den Hellige Torsk» henger fremdeles i Mass Statehouse.

Så hvorfor denne dyrkelse av torsken?

Jo, på samme måte som torsken har spilt en rolle for kystbefolkningen i Norge, var torsken alfa og omega i kolonialiseringen og bosettingen i New England, altså statene fra New York og nordover, dvs. Connecticut, Massachusetts, New Hampshire og Maine. Cape Cod syd for Boston har ikke det navnet uten grunn, navngitt av engelske oppdagelsesreisende Bartholomew Gosnold.

Altså: Det var den 14. mars 1784, dvs. 232 år siden på dagen i dag, at John Rowe, patriot og passiv deltager i Boston Tea Party, fremmet følgende forslag i the Hall of Representatives:

"……. to hang up the representation of a cod fish in the room where the House sit[s], as a memorial of the importance of the Cod-Fishery to the welfare of the Commonwealth...."

Dessverre er torsken stort sett forsvunnet fra bankene utenfor Maine – og likeledes utenfor New Foundland. I motsetning til i Norge, klarte ikke amerikanske og kanadiske myndigheter å forvalte torskestammen. I 1992 kollapset torskefisket totalt etter systematisk overfiske fra 1950-tallet. Det ble innført moratorium og fastere regulering. Resultat: Torskestammen på bankene ved New Foundland viser gradvis bedring, men fremdeles ca 10 % av opprinnelig mengde.

Hvordan dette kunne skje bringer tankene til «The Tragedy of the Commons» - Almenningens tragedie – men det kan være tema en annen gang.

**«Almenningens tragedie»**

«Tragedy of the Commons» er betegnelsen på et fenomen som handler om mange enkelt­menneskers bruk av naturen som om naturen var uendelig stor, og at de hver for seg var alene om å bruke den.

«Tragedy of the Commons» ble gjort kjent av økologisten og filosofen Garrett Hardin i en artikkel i Science i 1968.

Hvis alle etterhvert som fiskebestanden minker, putter på større og større trålere, fisker dypere og dypere, bruker mindre og mindre masker i trålen – alt for at den enkelte fisker skal tjene minst det samme som før, ender det med at ingen tjener noe lenger.

«Tragedy of the Commons» kjenner vi igjen alle steder der ingen har ansvar for bruk av fellesskapets ressurser og alle tenker kortsiktig gevinst. Forurensningsproblemet er et skoleeksempel.

**Fishbank game**

I 1997 deltok jeg på et seminar, nettopp i Maine, med tittelen» Creating Sustainable Organizations» Vi snakket mye om ta var på Klodens ressurser, fornybarhet, forurensning, klima etc.

Vi ble delt inn i grupper for å spille «Fishbank Game». Vi fikk utdelt hver våre dollar, båter og fiskeredskap. Vi fikk opplysninger om mngde fisk i havet, hvor fisken var, fornyelsesrate etc. samt noen spilleregler om å kunne kjøpe flere/større båter, bedre redskap etc.. Hovedpoenget var å tjene mest mulig.

.Det var slående: I alle grupper (bortsett fra en), ble det langsiktige glemt, det ble konkurranse mellom spillerne for å sikre seg fangst og forjeneste – helt til havet var tomt.

Vi lærte: Beskatning av en ressurs når profittmaksimering og konkurranse rår, ender med kollaps og en fremtid uten fortjeneste.